**INTERESNE DEJAVNOSTI ZA DRUGOŠOLCE**

**šolsko leto 2018/2019**

Pripravili smo seznam interesnih dejavnosti, ki jih bo vaš otrok v letošnjem šolskem letu lahko obiskoval pred ali po pouku. Vemo, da šolsko delo vzame veliko časa in moči, zato vam predlagamo, da z otrokom izberete tako dejavnost, kjer se bo sprostil in počel tisto, kar ga res veseli.

V oktobru bo mentor interesne dejavnosti, ki bo potekala na šoli, vašega otroka prišel iskat v oddelek podaljšanega bivanja in ga po končani uri pospremil v učilnico. Za tiste dejavnosti, ki se odvijajo izven naše šole (Partizan, telovadnica IC), bo potreben poseben dogovor (npr.: mentor jih odpelje v Partizan, vi prevzamete otroka v Partizanu po končani vadbi). Kasneje bodo učenci že dovolj samostojni, da bodo k dejavnosti prihajali sami.

Dejavnosti, ki jih boste izbrali, vpišite v razpredelnico na priloženem listu. List oddajte razredničarki **najkasneje v petek, 8. 9. 2018.**

# TABORNIKI (2. razred)

Mentorici: **Petra Jelovšek in Katja Fortuna**

Te mikajo dogodivščine v naravi, bi rad spremenil svet na bolje? Potem je skrajni čas, da se pridružiš Rodu Enajsta šola in s tem postaneš del več kot 40 milijonski družine tabornikov s celega sveta. Na tedenskih sestankih se boš v vodu s svojimi sovrstniki spoznaval z osnovami taborništva, odkrival svoje skrite sposobnosti, na koncu meseca pa sledijo izleti in tekmovanja. Vrhunec leta je taborjenje, kjer boš lahko preizkusil vse spretnosti preživetja v naravi ter druge veščine, ki si si jih pridobil med letom. Starejši se udeležujemo tudi mednarodnih taborov, kjer se spoznavamo z novimi kulturami in spletamo nova prijateljstva. Na začetku leta je potrebno plačati članarino, med letom pa manjše prispevke za izlete, tabore in tekmovanja. Taborništvo je namenjeno vsem starostnim skupinam. Naš namen je, da vzgojimo odgovornega, samostojnega in družbeno angažiranega človeka, ki se bo brez težav znašel v današnjem hitrem tempu življenja. Več o nas pa lahko najdete na [res.rutka.net](http://res.rutka.net/)

**Na uvodnih sestankih se boste naknadno dogovorili za termine srečanj.**

Termin uvodnega sestanka: petek, 28. 9. 2018, ob 18.00, pred glavnim vhodom v šolo na Lošci 1.

# TENIS – Teniška šola (2. do 3. razred)

Mentor: **Peter Tomc**

Program je nadstandardna interesna dejavnost. Vanj se vključijo učenci, ki so lani obiskovali teniško šolo v 1. razredu, in tisti učenci 2. in 3. r., ki si to želijo letos. Ker je več skupin in programov (osnovni in napredni …), se boste s trenerjem dokončno dogovorili o točnem terminu. Vadnina za osnovni program je 65 €/mesec. Več informacij na: [peter.tomc@gmail.com](mailto:peter.tomc@gmail.com). Po treh letih vadbe se bo potrebno odločiti, ali bo otrok nadaljeval z načrtnim tekmovalnim procesom ali pa z rekreativno vadbo.

Pričetek in termini vadbe po dogovoru s trenerjem.

# HIP HOP IN POP PROGRAM (2. razred)

Mentorica: **Saša Hodnik** (Plesno mesto)

Plesne vaje bodo potekale enkrat tedensko po 45 minut, otroci pa bodo nastopili tudi na dveh velikih prireditvah in nekaj manjših nastopih.

Cena za 8 vaj je 50 € (v Ljubljani je cena za enak program 68 €). Znesek boste poravnali s položnico, ki vam jo bodo izdali za vsak semester posebej (novembra, januarja in marca).

Plesne vaje bodo potekale ob ponedeljkih, od 14.45 do 15.30, v telovadnici na Tržaški 2.

Prva vaja bo v ponedeljek, 24. 9. 2018.

# HIP HOP IN STREET tekmovalna skupina (2.−5. razred, pionirji)

Mentorica: **Darja Kersnič** (Plesno mesto)

Plesne vaje bodo potekale dvakrat tedensko po eno uro, otroci bodo lahko tekmovali na nivoju Plesne zveze Slovenije, nastopili pa bodo tudi na dveh velikih prireditvah in nekaj manjših nastopih.

Mesečna vadnina naj bi bila med 50 € in 55 € (odvisno od števila prijavljenih).

Termin: torek, 17.00 –18.00, in petek, 15.30–16.30, v mali telovadnici OŠ Ivana Cankarja, Lošca 1.

Prvo srečanje: torek, 25. 9. 2018.

# PLESNI PROGRAM PETKA PLEŠE (1. do 3. razred)

Mentorji: **Plesna šola Petka**

Na zabaven način bomo na različno glasbo, od lirične do popularne, spoznavali plesne korake in gibe različnih plesnih zvrsti ter jih povezovali v atraktivne koreografije.

Otroci bodo pridobili na koordinaciji, gibčnosti, orientaciji, motoriki, ritmičnem posluhu, lepi drži, sproščenosti in osvojili odlično plesno predznanje za nadaljevanje svoje plesne poti v posamezni zvrsti plesa. Svoje znanje vam bomo pokazali na dveh nastopih (ni vstopnine).

Vaje bodo potekale enkrat tedensko po 60 minut.

Cena za 8 vaj je 40 €, oz. 152 € za 32 vaj (ob takojšnjem plačilu vam priznamo 5% popust), drugi otrok plača polovično ceno.

Termin: ponedeljek, 15.00−16.00, v mali telovadnici Ivana Cankarja.

Prvo srečanje bo v ponedeljek, 24. 9. 2018.

# NARAVNE OBLIKE GIBANJA (2. razred)

Mentor: **Sašo Jarc**

Naravne oblike gibanja so osnovna, za življenje pomembna gibanja. Srečamo jih na celotni razvojni poti človeka. Obvladovanje različnih oblik gibanja nam omogoča kakovostnejše življenje. Zato se bomo pri naših urah posvetili vsem oblikam naravnega premikanja telesa po prostoru: plazenju in lazenju, hoji in teku, plezanju, skakanju (v daljino, v višino in v globino) ter padanju. Posvetili se bomo tudi raznim metom in lovljenjem različnih predmetov. V vsakdanjem življenju pa se pogosto pojavljajo tudi sestavljena gibanja, ki jih prav tako prištevamo k naravnim oblikam gibanja. To so potiskanja, vlečenja, upiranja ter dviganja in nošenja.

Dejavnost bo potekala vsako sredo, od 15.40 – 16.25, v telovadnici na Tržaški 2.

Prvo srečanje bo v sredo, 26. 9. 2018.

# TAEKWONDO (WTF) (2. in 3. razred) za dečke in deklice

Mentor: **Jure Pantar**

TAEKWONDO-WTF je Južno Korejska borilna veščina, pri kateri prevladujejo nožne tehnike udarcev. Z vadbo bodo otroci skozi zabaven in zanimiv način pridobili večjo gibljivost, koordinacijo, moč in predvsem disciplino. Naučili se bodo tudi udarcev z nogami in rokami, veliko časa bomo posvetili samoobrambi. Za to bo poskrbel Jure Pantar (Taekwondo klub PANTAR Vrhnika), ki se s taekwondo-jem ukvarja že 20 let, je član slovenske članske taekwondo reprezentance, osvojil je 2. mesto na evropskem članskem prvenstvu, 3. mesto na vojaškem svetovnem prvenstvu, 9. mesto na svetovnem članskem prvenstvu, 3. mesto na evropskem prvenstvu do 21 let, je tudi dobitnik več odličij na mednarodnih tekmovanjih ter 15-kratni državni prvak. Pri vodenju treningov mu bo pomagal strokovno usposobljen kader - vsi je član slovenske članske taekwando reprezentance. so nosilci črnih pasov in večkratni državni prvaki. Gre poudariti tudi to, da je taekwondo WTF verzije olimpijska disciplina! Vadnina za najmanj 26 tednov (2 treninga po 60 minut) je 160 €, plačate lahko v treh obrokih (oktober, januar, marec) po položnicah, ki jih boste prejeli s strani kluba.

Vadba bo v telovadnici na Tržaški 2 ob torkih in četrtkih, od 15.30 do 16.30.

Prvo srečanje bo v torek, 25. 9. 2018.

# OTROŠKI PEVSKI ZBOR KUŠTRAVCI (2. razred in 3. a ter 3. b)

Mentorica: **Ljubica Jelovšek**

Učenci boste peli, igrali na male inštrumente in pripravili najmanj tri manjše nastope za starše in sošolce. Dejavnost je brezplačna.

Vaje bodo potekale vsak četrtek, od 13.30 do 14.15, v učilnici na Tržaški 2.

Prvo srečanje bo v četrtek, 27. 9. 2018.

# OBLIKOVANJE GLINE (2. razred)

Mentorici: **Joži Jerele, Barbara Friškovec**

Glina je material, ki nosi v sebi neskončne možnosti ustvarjanja. Lahko jo gnetemo, valjamo, naredimo kačice, vanjo odtisnemo dlan, jo večkrat pregnetemo in vedno znova uporabimo.

Tudi letos bo organiziran krožek OBLIKOVANJE GLINE. Dejavnost se bo izvajala v učilnici likovne vzgoje v kleti na Tržaški 2. Naših srečanj bo glede na število prijavljenih od 6 do 8.

Za peko gline, barve, glazuro in ostali material bo potrebno prispevati 9,00 €. Izdelke bodo učenci odnesli domov.

Dobivali se bomo ob ponedeljkih od 7.00 do 7.45 ALI ob četrtkih, od 7.00 do 7.45.

Pričetek v ponedeljek, 24. 9. 2018, oz. v četrtek, 27. 9. 2018.

# VRTNARSKI KROŽEK (2. razred)

Mentorja: **Andreja Šajn**

Pri krožku se bomo naučili, kako na naravi prijazen način pridelati zelenjavo, sadje in zelišča. Spoznali in opazovali bomo čebeljo družino in delo čebelarja, iz naših pridelkov pa bomo tudi kaj zanimivega pripravili.

Vrtnarili bomo ob sredah, od 12.45 do 13.30 (v primeru vročine od 7.05 do 7.50).

Naše prvo srečanje bo v sredo, 26. 9. 2018, pred pisarno v šoli na Tržaški 2.

Ker smo vrtnarji odvisni od vremena, se lahko zgodi, da krožek kdaj tudi odpade (spremljajte INFO TABLO v pritličju naše šole).

# ČEBELARSKI KROŽEK (1.-3. razred)

Mentorica: **Jožica Gruden Ciber**

Čebele v naravi opravljajo pomembno nalogo. Od njih je odvisna tudi hrana, ki jo uživamo ljudje, zato skrbimo in varujmo naše čebele. Zato je delo čebelarja zelo pomembno.

Vsi ki vas čebele  in delo čebelarja v čebelnjaku veseli, se pridružite čebelarskemu krožku.

Dejavnost bo potekala ob sredah, od 15.15. do 16.00, ali po dogovoru.

Prvo srečanje bo v sredo, 26. 9. 2018, v učilnici 201, na Tržaški 2.

# NOGOMET (2. razred)

Mentor: **Gašper Stržinar**

Naj vaš otrok začne dan z nogometom!

V preduri bomo igrali nogomet, se naučili kakšen nov nogometni trik in se predvsem zabavali z najpomembnejšo postransko stvarjo na svetu. Otroke bomo navajali na delo v skupini in tovariško pomoč. Vadbo bodo vodili trenerji nogometa. Otroci potrebujejo copate, kratke hlače in kratko majico. Dejavnost je brezplačna.

Izvajali jo bomo v telovadnici na Tržaški 2, vsak ponedeljek, od 7.05 do 7.50.

Pričetek v ponedeljek, 24. 9. 2018, ob 7.05 uri v telovadnici na Tržaški 2.

# ROKOMET, MINI ROKOMET (2. do 5. razred)

Mentorica in trenerka: **Sendy Jonović**

Ker je šport najbolj koristen način preživljanja prostega časa in ker se v športu naučimo vrednot in ustvarimo prijateljstva, ki nas spremljajo celo življenje, vabimo na interesno dejavnost rokometa.Rokomet je hitra moštvena igra, kjer skušata dve nasprotni ekipi žogo zabiti v gol. Gibanje je zelo dinamično, saj je prisotno veliko teka, skokov, metov, podajanja, preigravanj, sprememb smeri in drugih naravnih oblik gibanja. Rokomet je zelo zanimiv šport, katerega popularnost ob uspehih naših rokometašev raste.Mini rokomet je prilagojena igra rokometa, ki je namenjena najmlajšim ali začetnikom. Igra se na manjšem igrišču, z manjšimi goli, z manjšo žogo, z manjšo ekipo in z lažjimi pravili. Igra se ga lahko v vsaki šolski telovadnici, predznanje pa ni pomembno. Vadba se odvija na Vaši osnovni šoli po pouku dvakrat na teden. Dejavnost je brezplačna.Vadba bo potekala celo šolsko leto za učenke in učence od drugega do petega razreda. Zainteresirana dekleta (4. in 5. razred) lahko sodelujejo v selekcijah Rokometnega kluba ŠDRŠ Vrhnika ([www.rk-vrhnika.si](http://www.rk-vrhnika.si/)).

Termin: torek od 15.00 do 16.00 v telovadnici Partizan in petek od 14.00 do 15.30 v telovadnici Ivana Cankarja. Inf.: 051 796 999; [sendy.jonovic@gmail.com](mailto:sendy.jonovic@gmail.com),

Pričetek v torek, 25. 9. 2018, ob 15. uri v telovadnici Partizan.

# ROČNE SPRETNOSTI (2. razred)

Mentorica: **Alenka Smrtnik**

Iz papirja, steklenic, večjih in manjših škatlic ter drugih materialov lahko naredimo čudovite reči. H krožku vabimo vse, ki radi režete, barvate, lepite in oblikujete. Dejavnost je brezplačna.

Srečevali se bomo ob torkih, od 7.00 do 7.45, v likovni učilnici na Tržaški 2.

Prvo srečanje bo v torek, 25. 9. 2018.

# ŠIVILJSKI KROŽEK (2. razred)

Mentorica: **Sabina Burger**

Vse, ki bi se radi urili v šivanju, natančnosti in vztrajnosti, vabim na šiviljski krožek. Šivali bomo na različne materiale (papir, karton, filc, blago …) in šivanje kombinirali tudi z nekaterimi likovnimi področji in tehnikami.

Srečevali se bomo ob ponedeljkih, od 7.00 do 7.45, v knjižnici šole na Tržaški 2.

Prvo srečanje bo v ponedeljek, 24. 9. 2018.

# KOŠARKA DEČKI (2. in 3. razred)

Mentor: **Rok Križan**

Interesna dejavnost je namenjena vsem, ki bi radi pobliže spoznali to priljubljeno igro z žogo.

Sprva se bodo otroci preko iger učili osnovnih gibalnih veščin in motorike, metanja in lovljenja žoge ter različnih vrst podaj. Sledilo bo učenje osnovnih košarkarskih prvin in pravil košarkarske igre. V višjih razredih bo poudarek na pravilni izvedbi posameznih elementov košarkarske igre, taktiki in tudi pripravi igralcev na tekme v okviru šolske lige. Naši trenerji dajo velik poudarek prizadevnosti, spoštovanju soigralcev in krepitvi pripadnosti ekipi. Košarka je lahko tudi odlično izhodišče za krepitev socialnih veščin in priložnost za sklepanje novih prijateljstev. Dejavnost je brezplačna.

Termin: petek, od 15.30 do 16.30, v telovadnici Ivana Cankarja.

Pričetek v petek, 28. 9. 2018.

# DRAMSKI KROŽEK

Mentorica: **Adrijana Pivk**

Pri dramskem krožku se bomo spoznali z dramatizacijo in odrskim gibanjem, vadili bomo glasno in razločno govorjenje, bogatili besedni zaklad in vživljanje v druge. Poskusili bomo oblikovati kostume in pripraviti sceno za igro. Svoje delo bomo na nastopu predstavili tudi drugim. Dramski krožek je namenjen otrokom drugega razreda, ki se ne bojijo nastopanja, radi igrajo in improvizirajo.

Srečevali se bomo vsak petek, ob 7.05, v učilnici 103.

Prvo srečanje bo v petek, 28. 9. 2018.

# URE EKSPERIMENTOV

MentoricI: **Ana Pance in Tina Juvan**

Imaš rad poskuse? Te zanima, kaj se zgodi, če …? Bi rad vedel kaj več o naravoslovju?

Pridruži se nam na štirih urah zanimivega eksperimentiranja. Izvedli bomo tri poskuse in se udeležili šolskega tekmovanja Kresnička.

Dobivali se bomo ob sredah, ob 7.05 na Tržaški 2.

Točen razpored vaj boste prejeli po oblikovanju skupin.

# JUDO

Mentor: **Miha Košak**

Judo je moderna [japonska](https://sl.wikipedia.org/wiki/Japonska) [borilna veščina](https://sl.wikipedia.org/wiki/Borilna_ve%C5%A1%C4%8Dina). ki vključuje borbo stoje in na tleh, [mete](https://sl.wikipedia.org/w/index.php?title=Met&action=edit&redlink=1), [padce](https://sl.wikipedia.org/w/index.php?title=Padec&action=edit&redlink=1), [vzvode](https://sl.wikipedia.org/wiki/Vzvod). Tako je na prvi pogled zelo podoben [rokoborbi](https://sl.wikipedia.org/wiki/Rokoborba) in je v osnovi ena izmed najbolj razširjenih oblik le-te. Namen juda je tudi v razvoju celega človeka skozi dolgotrajno vadbo, tako v pomenu fizičnega razvoja (zdravje, borba in samoobramba, šport) kakor razvoja razuma, osebnosti in doseganja notranjega miru.

Cena vadbe je 26 eur/mesec za 2 x tedensko vadbo.

Vadba bo mogoča v sredo in petek, od 15:45 do 16:30, v telovadnici DO JO FIT, [Pod Hruševco 42, Vrhnika](https://maps.google.com/?q=Pod+Hru%C5%A1evco+42,+Vrhnika&entry=gmail&source=g)

Prvo srečanje bo v  petek 14.9.2018.

# BRALNE URICE

Mentorica: **Klementina Sambolić Tomazin**

Bralna urica učence popelje v literarni svet zgodbic in pravljic, pa tudi pesmic, namenjenih njihovi starosti. Prvih 20 minut otroci poslušajo učiteljevo interpretacijo literarnega besedila, druga polovica ure pa je namenjena pogovoru o prebranem, ter poustvarjanju (likovnem, dramskem, pa tudi literarnem - primerno njihovim zmogljivostim).

Srečevali se bomo vsako sredo, ob 7.05, v knjižnici na Tržaški 2.

Prvo srečanje bo v sredo, 26. 9. 2018.